Likumprojekts

**Grozījumi Likumā par ostām**

Izdarīt Likumā par ostām (Latvijas Republikas Saeimas un Ministru Kabineta Ziņotājs, 1994, 15. nr.; 1996, 13. nr.; 1997, 9., 15. nr.; 1999, 24. nr.; 2000, 12. nr.; 2001, 9., 11. nr.; 2002, 23. nr.; 2003, 15., 23. nr.; 2005, 14., 24. nr.; Latvijas Vēstnesis, 2009, 194. nr.; 2010, 76., 118., 205. nr.; 2013, 232. nr.; 2016, 241. nr.; 2019, 251A., 255A. nr.) šādus grozījumus:

1. Papildināt 3. pantu pēc vārdiem "Ministru kabinets pēc" ar vārdiem "Satiksmes ministrijas".
2. 4. pantā:

izteikt trešo daļu šādā redakcijā:

"(3) Valsts nekustamo īpašumu un akvatoriju nodod valdījumā attiecīgās ostas pārvaldei, izņemot to valsts nekustamo īpašumu, kas izmantojams publiskas personas vai tās institūciju funkciju īstenošanai, un to valsts zemi, uz kuras izvietota valsts publiskās lietošanas dzelzceļa infrastruktūras zemes nodalījuma josla, kuru nodod valdījumā valsts publiskās lietošanas dzelzceļa infrastruktūras pārvaldītājam. Valsts nekustamo īpašumu nodod valdījumā attiecīgā nekustamā īpašuma valdītājs. Pašvaldības nekustamo īpašumu nodod valdījumā ar attiecīgās pašvaldības lēmējinstitūcijas lēmumu.";

izteikt piekto daļu šādā redakcijā:

"(5) Ostas pārvalde valstij vai pašvaldībai piederošo nekustamo īpašumu var izīrēt vai iznomāt, vai piešķirt apbūves tiesību, vai apgrūtināt to ar servitūtiem ēku un būvju, virszemes un pazemes komunikāciju celtniecībai vai citas saimnieciskās darbības veikšanai, it sevišķi attiecībā uz lietojuma vai būvlietojuma tiesībām. Ostas pārvalde šajos darījumos rīkojas zemes īpašnieku vārdā. Ostas pārvalde ir tiesīga uz tai valdījumā nodotās valstij vai pašvaldībai piederošās zemes celt ostas darbībai nepieciešamās ēkas (būves) kā patstāvīgus īpašuma objektus. Šos īpašuma objektus ostas pārvalde reģistrē zemesgrāmatā uz sava vārda. Tādas pašas tiesības ostas pārvaldei ir arī attiecībā uz citu juridisko vai fizisko personu zemi, uz kuru tā nodibinājusi personālservitūtu, ievērojot šā panta septītās daļas noteikumus. Ostas pārvalde darījumos ar valdījumā nodoto valstij un pašvaldībai piederošo nekustamo īpašumu ir atbildīga par visām nastām un ar savām darbībām trešajām personām nodarītajiem zaudējumiem.";

papildināt pantu ar 5.1 daļu šādā redakcijā:

"(51) Valsts nekustamais īpašums, kas atrodas ostas teritorijā, nododams tās valsts institūcijas valdījumā, kurai attiecīgais nekustamā īpašuma objekts nepieciešams tās kompetencē esošo funkciju īstenošanai.";

papildināt sestās daļas pirmo teikumu pēc vārda "nomas" ar vārdiem "apbūves tiesības piešķiršanas".

1. Izteikt 5. pantu šādā redakcijā:

"**5. pants. Ostu darbību reglamentējošie dokumenti**

Ostas darbojas, pamatojoties uz likumiem, Latvijas Republikas apstiprinātajiem starptautiskajiem līgumiem, Ministru kabineta izdotajiem normatīvajiem aktiem un attiecīgās ostas noteikumiem. Mazo ostu darbību reglamentē arī ostu pārvalžu nolikumi."

1. 7. pantā:

izteikt pirmo, 1.1 un 1.2 daļu šādā redakcijā:

"(1) Ostas pārvalde ir kapitālsabiedrība vai mazajām ostām – pašvaldības iestāde vai pašvaldības kapitālsabiedrība, kas veic šajā likumā noteiktās ostas pārvaldes funkcijas.

(11) Ostas pārvalde Rīgas ostā un Ventspils ostā ir kapitālsabiedrība, kuras kapitāldaļas (akcijas) pieder valstij un var piederēt arī attiecīgajai pašvaldībai. Valstij šajā kapitālsabiedrībā pieder ne mazāk kā divas trešdaļas kapitāldaļu (akciju). Šī kapitālsabiedrība nodrošina ostas pārvaldes funkciju īstenošanu Rīgas ostā un Ventspils ostā, tā atrodas Satiksmes ministrijas pārraudzībā attiecībā uz šajā likumā, Rīgas brīvostas likumā un [Ventspils brīvostas likumā](https://likumi.lv/ta/id/41737-ventspils-brivostas-likums) noteikto ostas pārvaldes funkciju, uzdevumu un pienākumu īstenošanu un tās kapitāldaļas (akcijas) nav atsavināmas vai ieķīlājamas.

(12) Šā panta 1.1 daļā minētās kapitālsabiedrības valsts kapitāldaļu (akciju) turētāja ir Satiksmes ministrija, Finanšu ministrija, Ekonomikas ministrija un Vides aizsardzības un reģionālās attīstības ministrija. Valstij piederošās kapitāldaļas (akcijas) tiek nodotas turējumā šādās daļās: Satiksmes ministrijas turējumā 40 procenti no valstij piederošajām kapitāldaļām (akcijām), Finanšu ministrijas turējumā 20 procenti no valstij piederošajām kapitāldaļām (akcijām), Ekonomikas ministrijas turējumā 20 procenti no valstij piederošajām kapitāldaļām (akcijām) un Vides aizsardzības un reģionālās attīstības ministrijas turējumā 20 procenti no valstij piederošajām kapitāldaļām (akcijām).";

izteikt otrās daļas 1. punktu šādā redakcijā:

"1) pēc apspriešanās ostas sadarbības padomē nosaka ostas maksu un tarifu robežlīmeņus šā likuma 15. panta pirmajā daļā minētajiem pakalpojumiem. Ministru kabinets nosaka kārtību, kādā ostas pārvalde nosaka un apstiprina ostas maksu un tarifu robežlīmeņus un atvieglojumus šā likuma 15. panta pirmajā daļā minētajiem pakalpojumiem.";

izslēgt trešās daļas 1. punktu;

izteikt trešās daļas 6. un 7. punktu šādā redakcijā:

"6) izpēta ostas pakalpojumu pieprasījumu un piedāvājumu un nodrošina ostas pakalpojumu kompleksu, slēdzot līgumus ar komersantiem. Ostas pārvalde var pieņemt lēmumu sniegt pakalpojumu, izņemot stividorpakalpojumu, pati vai ar juridiski patstāvīgu vienību, kuru tā kontrolē līdzīgi tam, kā tā kontrolē savas struktūrvienības, atbilstoši Latvijas Republikas normatīvajiem aktiem un Eiropas Parlamenta un Padomes 2017. gada 15. februāra regulai (ES) 2017/352, ar ko izveido ostas pakalpojumu sniegšanas sistēmu un kopīgos noteikumus par ostu finanšu pārredzamību, un ievērojot Valsts pārvaldes iekārtas likuma nosacījumus;

7) slēdz līgumus ar komercsabiedrībām par to darbību ostā atbilstoši ostas pārvaldes nolikumam, ostas attīstības programmai un plānošanas dokumentiem;".

1. Izslēgt 8. un 9. pantu.
2. Papildināt likumu ar 8.1 pantu šādā redakcijā:

"**8.1pants. Tās kapitālsabiedrības akcionāru sapulces kompetence, kura nodrošina ostas pārvaldes funkciju īstenošanu Rīgas ostā un Ventspils ostā**

Papildus Publiskas personas kapitāla daļu un kapitālsabiedrību pārvaldības likumā noteiktajiem lēmumiem, kurus pieņem akcionāru sapulce, tās kapitālsabiedrības akcionāru sapulce, kura nodrošina ostas pārvaldes funkciju īstenošanu Rīgas ostā un Ventspils ostā, pieņem lēmumus par:

1) vidēja termiņa budžeta apstiprināšanu;

2) iekšējās kontroles sistēmas apstiprināšanu."

1. Aizstāt 10. panta otrajā daļā skaitli "1.2" ar skaitli "1.1".
2. 12. pantā:

izteikt pirmās daļas 3. punktu šādā redakcijā:

"3) nomas (īres) maksa par ostas pārvaldes īpašumā esošo, pārvaldīšanā vai valdījumā nodoto nekustamo īpašumu iznomāšanu (izīrēšanu) un maksa par apbūves tiesību;";

izslēgt otro un trešo daļu.

1. 13. pantā:

izteikt trešo daļu šādā redakcijā:

"(3) Ostas maksas un tarifus pēc apspriešanās ostas sadarbības padomē nosaka ostas pārvalde un publicē oficiālajā izdevumā "Latvijas Vēstnesis" un ostas pārvaldes tīmekļvietnē. Ostas maksas paaugstinājumi stājas spēkā ne agrāk kā divus mēnešus pēc to publicēšanas oficiālajā izdevumā "Latvijas Vēstnesis".";

papildināt pantu ar 3.1 daļu šādā redakcijā:

"(31) Kārtību, kādā ostas pārvalde nosaka un apstiprina kanāla maksas apmēru un atbrīvojumus no tās, nosaka Ministru kabinets."

1. Izteikt 14. panta otro daļu šādā redakcijā:

"(2) 10 procenti no tonnāžas, kanāla, mazo kuģu, enkura un kravas maksas tiek ieskaitīti pašvaldības budžetā un izmantojami ar ostas darbību saistītās infrastruktūras attīstībai. Pašvaldība divas reizes gadā sagatavo ostas pārvaldei pārskatu par piešķirto līdzekļu izlietojumu."

1. Izteikt 15. panta otro daļu šādā redakcijā:

"(2) Ostas maksas pakalpojumu tarifu robežlīmeņus ostas pārvalde publicē oficiālajā izdevumā "Latvijas Vēstnesis" un ostas pārvaldes tīmekļvietnē. Ostas maksas pakalpojumu tarifu robežlīmeņi stājas spēkā ne agrāk kā divus mēnešus pēc to publicēšanas oficiālajā izdevumā "Latvijas Vēstnesis"."

1. Papildināt likumu ar 15.2 pantu šādā redakcijā:

"**15.2 pants. Kārtība, kādā maksā ostas maksas un ostas regulētās maksas par pakalpojumiem**

Ostas maksas un ostas regulētās maksas par pakalpojumiem kuģa īpašnieks vai operators pilnā apmērā un atbilstoši ostas pārvaldes noteiktajai maksāšanas kārtībai samaksā līdz kuģa iziešanai no ostas. Kuģa īpašnieks vai operators, vai to pilnvarots kuģa aģents un ostas pārvalde vai komersants, kas sniedz attiecīgo pakalpojumu, var savstarpēji vienoties par citu attiecīgās maksas samaksas kārtību."

1. 17. pantā:

izteikt pirmo un otro daļu šādā redakcijā:

"(1) Ostas kapteinis ir valsts amatpersona. Ostas kapteiņa funkcijas, tiesības un pienākumus nosaka Jūrlietu pārvaldes un jūras drošības likums, šis likums un citi normatīvie akti.

(2) Ostas kapteinis izdod administratīvos aktus, kas saistīti ar kuģošanas drošības pasākumiem un vides piesārņojuma draudu novēršanu ostas akvatorijā, kuģu ceļos, piestātnēs un termināļos, tostarp ar ziemas navigācijas kārtību ledus apstākļos. Šo administratīvo aktu apstrīdēšana vai pārsūdzēšana neaptur to izpildi.";

papildināt pantu ar 3.1 daļu šādā redakcijā:

"(31) Ostas kapteinis liedz kuģim iziet no ostas, ja ir saņemts tiesas nolēmums par kuģa arestu vai Latvijas Jūras administrācijas vai citas normatīvajos aktos noteiktās institūcijas lēmums par kuģa aizturēšanu."

1. 19. pantā:

izteikt ceturto daļu šādā redakcijā:

"(4) Pirmpirkuma tiesības uz zemi un citu nekustamo īpašumu ostas teritorijā neatkarīgi no tā piederības ir pašvaldībai. Rīgas ostas un Ventspils ostas teritorijā pirmpirkuma tiesības uz zemi un citu nekustamo īpašumu ir kapitālsabiedrībai, kura veic attiecīgās ostas pārvaldes funkcijas. Ostas pārvaldei aizliegts valdījumā nodoto nekustamo īpašumu pārdot, mainīt, dāvināt vai citādi atsavināt, izņemot gadījumus, kas paredzēti šā panta septītajā daļā.";

izteikt septīto daļu šādā redakcijā:

"(7) Ostas pārvaldei atļauts dot galvojumu vai ieķīlāt par labu trešajai personai tās īpašumā esošo nekustamo īpašumu, bet valdījumā nodoto pašvaldības vai valsts nekustamo īpašumu – tikai pēc saskaņošanas ar finanšu ministru, ja nekustamais īpašums pieder valstij, vai attiecīgo pašvaldību, ja nekustamais īpašums pieder pašvaldībai.";

papildināt pantu ar astoto daļu šādā redakcijā:

"(8) Visas sūdzības par Eiropas Parlamenta un Padomes 2017. gada 15. februāra regulas (ES) 2017/352, ar ko izveido ostas pakalpojumu sniegšanas sistēmu un kopīgos noteikumus par ostu finansēšanas pārredzamību, pārkāpumiem izskata Satiksmes ministrija administratīvā procesa kārtībā, izņemot sūdzības par pārkāpumiem konkurences jomā, kuras izskata Konkurences padome, un sūdzības par ostas pārvaldes darbību privāto tiesību jomā, kuras izskata tiesa."

1. Papildināt sesto nodaļu ar 19.1 pantu šādā redakcijā:

"**19.1 Apspriešanās ar ostas lietotājiem un citām ieinteresētajām personām ostas sadarbības padomē**

Ostas pārvalde izveido ostas sadarbības padomi, kurā pārstāvēti attiecīgās ostas lietotāji, ostas pakalpojumu sniedzēji, ostā nodarbināto darbinieku arodbiedrību un attiecīgās pašvaldības pārstāvji, kā arī citas ieinteresētās puses, lai apspriestos par būtiskiem jautājumiem saistībā ar ostas attīstību, ievērojot Eiropas Savienības tiesību aktos noteiktās prasības. Kārtību, kādā notiek apspriešanās ostas sadarbības padomē, sēžu darba kārtības un protokolus ostas pārvalde publicē savā tīmekļvietnē. Ostas sadarbības padomē pieņemtajiem lēmumiem ir ieteikuma raksturs."

1. Izslēgt 24. panta otro daļu.
2. Izteikt 26. pantu šādā redakcijā:

"**26. Mazās ostas pārvalde un tās struktūra**

1. Mazās ostas pārvalde ir pilsētas vai novada domes izveidota pašvaldības iestāde, kas nodrošina ostas pārvaldes funkciju īstenošanu pašvaldības teritorijā esošajā mazajā ostā.
2. Paraugnolikumu, saskaņā ar kuru attiecīgā pašvaldība izdod ostas pārvaldes nolikumu, ietverot tajā mazās ostas pārvaldes struktūru, ostas valdes un ostas pārvaldnieka tiesības un pienākumus, izdod Ministru kabinets.
3. Mazās ostas pārvaldes sastāvā ir ostas valde, kas ir augstākā lēmējinstitūcija, un tai pakļauts izpildaparāts, kuru vada ostas pārvaldnieks.
4. Mazās ostas valdi izveido attiecīgās pašvaldības dome ne vairāk kā 10 locekļu sastāvā, iekļaujot tajā valdes priekšsēdētāju – pašvaldības amatpersonu, pa vienai Vides aizsardzības un reģionālās attīstības ministrijas, Ekonomikas ministrijas, Zemkopības ministrijas un Satiksmes ministrijas amatpersonai, kuru norīko attiecīgais ministrs, kā arī vienādās proporcijās pašvaldības deputātus un ostā funkcionējošo komercsabiedrību pārstāvjus.
5. Mazās ostas pārvaldnieku ieceļ ostas valde.
6. Mazās ostas valdes locekļa atlīdzību nosaka atbilstoši Valsts un pašvaldību institūciju amatpersonu un darbinieku atlīdzības likumam.
7. Mazās ostas pārvaldīšanai pašvaldība var izveidot kapitālsabiedrību, kuras ostas pārvalde darbojas Publiskas personas kapitāla daļu un kapitālsabiedrību pārvaldības likumā un šajā likumā noteiktajā kārtībā.
8. Pašvaldība, pieņemot lēmumu par kapitālsabiedrības dibināšanu mazajā ostā, pieņem lēmumu par ostas pārvaldes tiesību un saistību pārņēmēju. Ostas pārvaldes saistību apmērs pēc kapitālsabiedrības izveidošanas nedrīkst pārsniegt pašvaldības izveidotās kapitālsabiedrības pamatkapitāla apmēru."
9. Izslēgt 27. pantu.
10. Papildināt pārejas noteikumus ar 16., 17., 18., 19., 20. un 21. punktu šādā redakcijā:

"16. Lai nodrošinātu Rīgas un Ventspils ostas darbības nepārtrauktību:

1) Ministru kabinets un Rīgas pilsētas pašvaldība deviņu mēnešu laikā no dienas, kad stājušies spēkā šā likuma grozījumi par 7. panta 1.1 daļas izteikšanu jaunā redakcijā, pieņem lēmumu par kapitālsabiedrības dibināšanu Rīgas ostas pārvaldīšanai Valsts pārvaldes iekārtas likumā un Publiskas personas kapitāla daļu un kapitālsabiedrību pārvaldības likumā noteiktajā kārtībā. Panākot vienošanos par valsts un pašvaldības kopīgas kapitālsabiedrības izveidi, tās pamatkapitālā tiek ieguldīta Rīgas brīvostas pārvaldei piederošā manta un aktīvi no valsts puses un pašvaldībai piederošā manta un aktīvi ostas teritorijā no pašvaldības puses ar nosacījumu, ka valsts pusei ir ne mazāk kā divas trešdaļas kapitāldaļu;

2) Ventspils ostas pārvaldīšanu īsteno akciju sabiedrība "Ventas osta", kuras pamatkapitālā deviņu mēnešu laikā no dienas, kad stājušies spēkā šā likuma grozījumi par 7. panta 1.1 daļas izteikšanu jaunā redakcijā, Publiskas personas kapitāla daļu un kapitālsabiedrību pārvaldības likumā noteiktajā kārtībā iegulda Ventspils brīvostas pārvaldei piederošo mantu un aktīvus no valsts puses un, ja tiek panākta vienošanās ar Ventspils pilsētas pašvaldību par tās dalību kapitālsabiedrībā, – pašvaldībai piederošu mantu un aktīvus ostas teritorijā no pašvaldības puses ar nosacījumu, ka valsts pusei ir ne mazāk kā divas trešdaļas kapitāldaļu;

3) deviņu mēnešu laikā no dienas, kad stājušies spēkā šā likuma grozījumi par 7. panta 1.1 daļas izteikšanu jaunā redakcijā, visus Rīgas brīvostas pārvaldes un Ventspils brīvostas pārvaldes spēkā esošos un noslēgtos līgumus ar ostas pakalpojumu sniedzējiem pienācīgi noslēgt ar šā likuma 7. panta 1.1 daļā minēto kapitālsabiedrību un likvidēt atvasināto publisko personu – Rīgas brīvostas pārvaldi un Ventspils brīvostas pārvaldi, nododot attiecīgās atvasinātās publiskās personas tiesības, saistības, mantu un finanšu līdzekļus kopā ar visiem saistītajiem pienākumiem, tiesībām un apgrūtinājumiem, tostarp kredītsaistības, šā likuma 7. panta 1.1 daļā minētajai kapitālsabiedrībai.

17. Servitūti, kas līdz dienai, kad stājušies spēkā šā likuma grozījumi par 7. panta 1.1 daļas izteikšanu jaunā redakcijā, nodibināti ostas pārvaldei par labu, apgrūtinot citām juridiskajām vai fiziskajām personām ostas teritorijā esošo zemi, ar ostas pārvaldes likvidāciju neizbeidzas un pāriet uz ostas pārvaldes saistību un tiesību pārņēmēju.

18. Ministru kabinets sešu mēnešu laikā no dienas, kad stājušies spēkā šā likuma grozījumi par 7. panta 1.1 daļas izteikšanu jaunā redakcijā, izdod šā likuma 7. panta otrās daļas 1. punktā paredzētos noteikumus par ostas maksu un tarifu robežlīmeņu un atvieglojumu noteikšanu un apstiprināšanu šā likuma 15. panta pirmajā daļā minētajiem pakalpojumiem.

19. Ministru kabinets sešu mēnešu laikā no dienas, kad stājušies spēkā šā likuma grozījumi par 13. panta trešās daļas izteikšanu jaunā redakcijā un 13. panta papildināšanu ar 3.1daļu, izdod šā likuma 13. panta 3.1 daļā paredzētos noteikumus par kanāla maksas apmēra noteikšanu un apstiprināšanu un atbrīvojumiem no kanāla maksas.

20. Līdz 2023. gada 31. martam Ministru kabinets izvērtē Ventspils un Rīgas ostu pārvaldības modeļa maiņas rezultātus un akciju sabiedrības "Ventas osta" saimniecisko darbību, kā arī Liepājas speciālās ekonomiskās zonas pārvaldes finanšu un nefinanšu mērķu izpildi un pieņem lēmumu par to, vai dibināt kapitālsabiedrību, kas veiks Liepājas speciālās ekonomiskās zonas pārvaldes funkcijas.

21. Ja šā likuma pārejas noteikumu 20. punktā minētajā kārtībā Ministru kabinets ir pieņēmis lēmumu dibināt kapitālsabiedrību Liepājas speciālās ekonomiskās zonas pārvaldībai, Ministru kabinets iesniedz Saeimai likumprojektu par attiecīgiem grozījumiem Liepājas speciālās ekonomiskās zonas likumā."

Satiksmes ministrs

T. Linkaits